n_a

Bara la Africa lina nafasi bora zaidi ya mabara mengine ulimwenguni katika kujiendeleza kiuchumi. Hii ni kwa kuwa wengi wa raia wa nchi za Afrika huwa ni vijana. Asilimia kubwa ya watu katika kila taifa la Afrika huwa ni ya vijana wenye nguvu na nafasi bora zaidi ya kuendeleza uchumi. Hivyo sivyo katika mabara mengine kama vile Ulaya, ambako idadi kubwa ya watu wake ni wazee.
Ni muhimu kwa Afrika kutambua nafasi bora iliyoko na kushughulikia kikamilifu ili kufadaika. Japo hayo ni kweli, ifahamike kuwa vijana hawawezi kuwa lolote ikiwa hawataandaliwa vilivyo ili kupata maarifa na nyenzo bora za kuendeleza uchumi.
Kunazo njia maridhawa za kuwaimarisha vijana. Kama tujuavyo elimu ni moja kati ya njia hizo kuu. Ni ukweli usiopingika kuwa vijana wanapopewa elimu ya kutosha huibuka kuwa miangaza inayomulika gizani kukawa kweupe pepepe. Kupitia katika elimu, vijana wanaweza kutambua mengi ambayo yanaweza kutumika kukemea umaskini na matatizo yanayotukodolea macho kila uchao. 
Jambo linalovunja moyo ni kwamba vijana wengi wa Afrika wamekumbwa na vikwazo kadhaa katika juhudi zao za kujiimarisha. Wengine wao huridhika na elimu mapema baada ya kumaliza darasa la nane. Ni wakati huo ambapo vijana kama hao hudhani wanaweza kuoa na kuanzisha familia yao. Hawajui kuwa watoto kama wao kuanza kukimu familia ni kujichimbia kaburi la ufukara fukarike. Utawasikia wengine wakisingizia kuwa hawataki kusoma kwani wazazi wao ni maskini. Wanadai kuwa hakuna haja ya kufanya bidii kwani hata wakipita mitihani hawatapata kulipiwa karo na wazazi wao chuoni. Huu ni uongo mtupu kwani tumewahi kuona watoto wengi maskini wanaopita mitihani na kupata wadhamini wa masomo yao katika shule za upili na vyuo vikuu.
Ni muhimu kwa vijana kufahamu kuwa hata kama hawakufanya vyema katika mitihani yao ya kitaifa, wanaweza kujiunga na vyuo vya ufundi anuwai na kujipatia maarifa yanayoweza kuwapa kazi. 
Serikali na jamii ina wajibu katika kuimarisha vijana wetu. Nafasi za kazi kwa vijana zinafaa kubuniwa na miradi mbalimbali ya kuwaauni vijana inafaa kufunguliwa. Wale mafisadi wenye mate ya fisi wanaovuja hela zilizotengewa vijana wanafaa kutiwa mbaroni na kufikishwa mahakamani. Nafasi adimu za kazi zilizoko katika serikali zisiwe tu za wazee bali pia vijana wetu wapewe mgao wao. Vilevile, vijana wasibague kazi kwani kazi ni kazi. Wasikimbilie mijini wakidhani kuwa huko watapata kazi za hadhi. Wanaweza kubuni na kushiriki kilimo mashambani na kujipatia hela si kichele. Kwa kufanya hayo yote na mengine, vijana wetu wataweza kutoa mchango wao kikamilifu na kuondoa giza la umaskini linalokumba Afrika.
Maswali
1. Katika aya ya kwanza mwandishi anasema yafuatayo isipokuwa ____________________
A. Bara la Afrika lina nafasi bora ya kujiendeleza kiuchumi
B.Vijana pekee ndiowenye nguvu na nafasi ya kuendeleza uchumi
C.Matifa ya ulaya yana vijana wachache kuliko wazee.
D.Vijana huwa na nishati za kutekeleza mengi wapewapo nafasi.
2.Katika aya ya pili mwandishi anasema____________________
A.Kwa sasa hakuna faida yoyote ya kiuchumi Afrika itokanayo na vijana
B.Afrika imepiga hatua kuu kimaendeleo kwani vijana wake wana nguvu.
C.Vijana wanafaa kutekelezwa katika miradi ya maendeleo.
D.Vijana wanafaa kupewa mbinu na maarifa ili wanufaishe jamii.
3.Njia kuu ya kuimarisha vijana ni____________________
A.Kuwapeleka katika vyuo vya ufundi.
B.Kuwapa nafasi vya uongozi serikalini.
C.Kuwapa elimu na maarifa.
D.Kuwapa kazi mashambani na mijini
4.Maneno,"matatizo yanatukodolea macho"ni fani gani ya lugha?
A.tashhisi
B.tashbihi
C.istiara
D.kinaya
5.Vijana kuoa katika umri wao mdogo sana ni____
A.Kujipatia nafasi bora ya kuendeleza familia zao
B.Kuanza kukimu familia zao kabla hawajachelewa.
C.Kujitenga na wazazi ili kuweza kujiimarisha kiuchumi.
D.Kujiingiza katika kina cha umaskini
6.Neno,"wadhamini"limepigiwa mstari lina maana?
A.Wanaoheshimu
B.Wanaowatuliza
C.Wanaowasaidia
D.Wanaowahimiza
7.Vyuo vya ufundi anuwai aghalabu huwapa vijana yafuatayo isipokuwa:
A.Maarifa ya kiuashi
B.Maarifa ya kuunganisha mitambo
C.Ujuzi wa kujenga barabara.
D.Ujuzi wa kufanya ulanguzi
8.Nafasi chache za kazi katika taifa letu
A.Zinafaa kugawanywa sawa kwa mahirimu wote
B.Zinafaa kuachiwa vijana pekee
C.Zinafaa kuachiwa wazee pekee
D.Hazifai kupewa yeyote.
9.Watu wenye mate ya fisi ni wale:
A.Wanaopenda pesa zilizotengewa vijana
B.Walio na tamaa ya mali wasiokuwa na haki yake
C.Walio na tamaa ya kuwaimarisha vijana
D.Walio na mielekeo chanya kuhusu vijana
10. kazi ya hadhi ni zile ambazo
A. Zipatikanazo mjini pekee
B. Zinazodhaniwa kuwa za heshima
C. Zinazofanywa katika mitaa ya vitongoji vya miji.
D. Zinazofanywa na kuleta hela nyingi.